Diari Oficial de la Generalitat Valenciana


Sumari del DOGV 9974, del 04-11-2024 (2024/11287)

RESOLUCIÓ d’11 d’octubre de 2024, de la Presidència, per la qual s'instrumenta la concessió de subvenció nominativa a l'associació Xarxa d'Instituts Tecnològics de la Comunitat Valenciana (REDIT) per donar suport a la innovació i la internacionalització de les empreses valencianes com a motor de competitivitat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9974

Data del DOGV
:   04-11-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/11634

CVE
:   PTEH-Y-9257-00877

Data del document
:   11-10-2024

Organisme emissor
:   Institut Valencià de Competitivitat Empresarial

Tipus de document
:   Resolució

Descriptors 

:   * Xarxa d'Instituts Tecnològics de la Comunitat Valenciana
    * empresa
    * suport econòmic

Primer. L'article 22 de la Llei 38/2003, de 17 de novembre, general de subvencions, disposa, en l'apartat 2.a) la possibilitat de concedir, de manera directa, les subvencions previstes nominativament en els pressupostos generals de l'Estat, de les comunitats autònomes o de les entitats locals, en els termes recollits en els convenis i en la normativa reguladora d'aquestes subvencions. De conformitat amb aquest article, la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, recull en l'article 168 la previsió de concessió directa d'aquelles subvencions previstes nominativament en la Llei de pressupostos de la Generalitat.

Segon. L'Institut Valencià de Competitivitat Empresarial (IVACE), entitat de dret públic adscrita a la Conselleria d'Economia Sostenible, Sectors Productius, Comerç i Treball, té al seu càrrec la gestió de la política industrial de la Generalitat i el suport a les empreses en matèria d'innovació per a la competitivitat i modernització de les mitjanes i petites empreses i àrees industrials, l'emprenedoria, la internacionalització i captació d'inversió, el disseny i desenvolupament de mesures de finançament del sector privat que no afecte el marc d'actuació atribuït a altres organismes, així com la seguretat industrial de productes i instal·lacions industrials, la metrologia, vehicles i empreses, i el foment de l'estalvi, l'eficiència energètica i les fonts d'energies renovables, i la gestió de la política energètica de la Generalitat.

Dins d'aquest marc és objectiu fonamental de l'Institut promoure i estimular la competitivitat empresarial, el desenvolupament sostenible i l'adaptació de les empreses de la Comunitat Valenciana a les exigències del mercat, facilitant les actuacions d'R+D+I empresarial, així com potenciar la reorganització, reconversió i modernització de les petites i mitjanes empreses i impulsar la seua creació i implantació, prestant particular atenció al desenvolupament tecnològic, la innovació, la internacionalització i la comercialització.

Tercer. L'associació Xarxa d'Instituts Tecnològics de la Comunitat Valenciana (REDIT) té com a fins, amb caràcter general, el foment i la promoció de la investigació científica, el desenvolupament tecnològic, la innovació, la societat de la informació i la promoció del medi ambient.

Quart. Tant l'IVACE com REDIT coincideixen en la importància de contribuir de manera significativa a incrementar el compromís de l'economia de la Comunitat Valenciana amb la innovació i amb el desenvolupament d'una infraestructura clau de suport a l'R+D+I empresarial que facilite i potencie, especialment en les petites i mitjanes empreses, la inversió privada en R+D+I com a motor de competitivitat.

D'ací la importància de difondre les activitats no econòmiques dels centres tecnològics i amb això millorar la competitivitat empresarial i el grau d'especialització tecnològica, i potenciar l'accessibilitat per a les empreses a les activitats dels instituts, la capacitat de lideratge en el desenvolupament i la diversificació de l'economia regional, l'excel·lència i l'impacte dels resultats cientificotecnològics, i la consolidació estructural d'un sistema d'organismes d'investigació al servei de l'entorn innovador valencià.

Cinqué. En el pressupost de l'IVACE per a 2024, aprovat per la Llei 8/2023, de 27 de desembre, de pressupostos de la Generalitat per a l'exercici 2024, consta una línia nominativa a favor de REDIT (codi S0906), que té com a finalitat donar suport a la innovació i la internacionalització de les empreses valencianes com a motor de competitivitat.

La línia de subvenció S0906, «REDIT», es troba inclosa en el Pla estratègic de subvencions de la Conselleria d'Innovació, Indústria, Comerç i Turisme i el de l'Institut Valencià de Competitivitat Empresarial (IVACE) i Turisme Comunitat Valenciana per al període 2024-2026, aprovat per la Resolució de 21 de maig de 2024, de la consellera d'Innovació, Indústria, Comerç i Turisme (DOGV 9858, de 28 de maig de 2024)..

Sisé. Es donen els supòsits previs necessaris per a la firma de la present resolució, atés que ha resultat acreditat que REDIT es troba al corrent en les seues obligacions tributàries i de Seguretat Social, que no és deutora de l’IVACE per reintegrament de subvencions, i no incorre en la resta de prohibicions per a obtindre la condició de beneficiària de subvencions públiques, de conformitat amb el que s’establix en l’article 13 de la Llei 38/2003, de 17 de novembre, general de subvencions, i en l’article 1 del Reglament (UE) 2023/2831, de la Comissió, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  (DO L de 15.12.2023), d’ara en avant Reglament (UE) 2023/2831 a les ajudes *de minimis*; així mateix, ha aportat a l’IVACE, amb caràcter previ a la firma de la present resolució, una declaració responsable relativa a altres ajudes, subvencions, ingressos o recursos públics o privats obtinguts o sol·licitats per als mateixos costos subvencionables, així com una declaració responsable referent a totes les altres ajudes *de minimis*  rebudes d’esta o una altra administració en el període comprés entre la data de la firma de la present resolució i els tres anys precedents, subjectes al Reglament (UE) 2023/2831, a les ajudes *de minimis*  o a altres reglaments *de minimis*.

Prèviament a aquesta resolució, s'ha aplicat el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Unió Europea dels projectes de la Generalitat, dirigits a establir, concedir o modificar ajudes públiques.

Seté. En compliment del que es disposa en la Llei 1/2022, de 13 d'abril, de la Generalitat, de transparència i bon govern de la Comunitat Valenciana, els nous conjunts de dades que es generen per la formalització i el desenvolupament de la subvenció atorgada en virtut d'aquesta resolució es disposaran, sempre que siga possible, com a conjunt de dades obertes.

Atenent el que s'ha exposat més amunt, fent ús de les competències assignades en el Decret 4/2013, de 4 de gener, pel qual s'aprova el Reglament d'organització i funcionament de l'Institut Valencià de Competitivitat Empresarial (IVACE), i de conformitat amb el que es preveu en l'article 168.1. A de la Llei 1/2015, de 6 de febrer,

RESOLC

*1. Objecte*

Aquesta resolució té com a objecte regular la concessió d'una ajuda per donar suport a la innovació i la internacionalització de les empreses valencianes com a motor de competitivitat, la qual cosa constitueix una concessió de subvenció en els termes previstos en l'article 22.2 de la Llei 38/2003, de 17 de novembre, general de subvencions. En execució de l'article 168.1.a) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, la subvenció es canalitzarà a través d'aquesta resolució, que servirà de base reguladora de la concessió.

*2. Entitat beneficiària*

L'entitat beneficiària de la subvenció és l'associació Xarxa d'Instituts Tecnològics de la Comunitat Valenciana (REDIT), amb CIF núm. P00068567.

*3. Activitat subvencionada*

Les activitats que se subvencionen sota aquesta resolució són activitats de caràcter no econòmic, entenent per tals les definides per la Comissió Europea en el seu Marc sobre ajudes estatals de recerca i desenvolupament i innovació (DO de 28 d'octubre de 2022/C 414/01), apartat «2.1.1. Finançament públic d'activitats no econòmiques»:

Concretament, mitjançant aquesta resolució se subvencionen les activitats següents:

3.1. Activitats de difusió dels resultats d'R+D de caràcter no econòmic desenvolupada pels centres tecnològics de la Comunitat Valenciana:

– Generació d’un catàleg en línia dels resultats de projectes d’I+D de caràcter no econòmic finançats per IVACE.

– Activitats de difusió en col·laboració amb la Federació de Parcs Empresarials de la Comunitat Valenciana (FEPEVAL) dels resultats dels projectes d’I+D de caràcter no econòmic.

– Accions de difusió de resultats de caràcter no econòmic en l’àmbit de la mobilitat intel·ligent i sostenible.

– Desenvolupament d’accions de comunicació amb agències de notícies, mitjans de comunicació i plataformes de xarxes socials o altres formats (vídeo, web, pòdcast, etc.) per a la difusió i promoció dels resultats dels projectes d’I+D de caràcter no econòmic.

3.2. Activitats de transferència de coneixements que afavorisquen la innovació i la internacionalització de les empreses valencianes com a motor de competitivitat:

– Identificació de capacitats conjuntes dels centres tecnològics per a afavorir i potenciar la transferència de coneixement.

– Participació i cofinançament del projecte europeu SEIMED: transferència transnacional de tecnologia i cooperació entre pimes a escala internacional.

– Realització de missions tecnològiques per a la identificació d'espais de col·laboració amb organismes d'investigació i empreses a nivell nacional i internacional.

3.3. Altres activitats de difusió:

– Organització i celebració de la 4a edició del congrés REDIT Summit.

– Presentació pública de l’estudi «Impacte econòmic de la xarxa d’instituts tecnològics de REDIT i contribució al desenrotllament del teixit productiu de la Comunitat Valenciana».

– Participació en la fira «Transfiere».

*4. Costos subvencionables*

Per al desenvolupament de les activitats que se subvencionen sota aquesta resolució, es consideren com a subvencionables els costos següents, amb les limitacions que a continuació s'estableixen:

a) Costos en recursos humans.

Despeses de personal propi. Aquestes despeses podran ser imputades íntegrament quan aquest personal es dedique íntegrament a les activitats subvencionades, o bé parcialment en funció de la dedicació horària efectiva respecte al total d'hores treballades. S'estableix un cost/hora de 50 euros com a màxim, imputable pel personal propi justificat.

b) Altres despeses directament relacionades amb les activitats subvencionades, imputades en exclusiva a aquestes i que es vinculen inequívocament a aquestes.

No es consideren elegibles els gastos vinculats a la participació dels instituts tecnològics associats a REDIT en les actuacions subvencionades.

Així mateix, s'inclou en aquest concepte el cost de la realització de l'informe d'auditoria sobre els comptes justificatius de la despesa.

c) Costos indirectes.

Despeses indirectes calculades aplicant un percentatge o tipus fix del 15% a les despeses de personal directe imputables al desenvolupament de les activitats finançades.

En cap cas es consideraran despeses subvencionables els impostos indirectes quan siguen susceptibles de recuperació o compensació ni els impostos sobre la renda.

La data de les factures justificatives de la despesa realitzada ha d'estar compresa entre l'1 de gener de 2024 i el 31 de desembre de 2024, ambdues dates incloses. No obstant això, la despesa derivada de l'informe d'auditoria podrà realitzar-se i pagar-se dins del termini de justificació que finalitza el 17 de febrer de 2025.

*5. Aportació econòmica*

L'IVACE, a l'empara d'aquesta resolució, destinarà una subvenció de 200.000 euros a REDIT durant l'exercici 2024, a càrrec de la línia nominativa S0906 en el capítol 7 (Transferències de capital) per a desenvolupar les activitats indicades en el resolc tercer, segons la distribució pressupostària per línia d'actuació i concepte de despesa que s'indica a continuació:

|  |  |  |  |  |
| --- | --- | --- | --- | --- |
| *Línia d'activitat* | *Recursos humans (€)* | *Altres despeses (€)* | *Costos indirectes (€)* | *Total (€)* |
| Activitats de difusió de resultats de l'R+D de caràcter no econòmic | 15.600 | 50.000 | 2.340 | 67.940 |
| Activitats de transferència de coneixements | 42.500 | 20.800 | 6.375 | 69.675 |
| Altres activitats de difusió | 25.500. | 33.060 | 3.825 | 62.385 |
| Total | 83.600 | 103.860 | 12.540 | 200.000 |

  

Aquesta distribució podrà ser modificada, tant per concepte de despesa com per línia d'activitat, sempre que no s'altere la naturalesa de les activitats previstes i es presente a l'IVACE, per part de REDIT, en data anterior a la data límit per a la justificació de les activitats, una sol·licitud de modificació, que haurà de ser aprovada per l'IVACE.

Es podrà admetre, sense autorització prèvia i expressa de l'IVACE, fins a un 30% de disminució en la justificació dels costos de «Personal» o «Altres despeses»,, compensable amb increments en aqueixes mateixes categories de costos, sempre que no s'altere la naturalesa de les activitats subvencionades i no s'incremente en més d'un 30% la subvenció concedida en qualsevol d'aquests costos. No s'admetran, per tant, compensacions entre les categories de «Personal» o «Altres despeses» i «Costos indirectes».

Per la seua subjecció al règim *de minimis*, l’ajuda total *de minimis*  que pot concedir-se en relació amb l’activitat de l’apartat 3.3 a REDIT com a «única empresa» no pot ser superior a 300.000 euros durant qualsevol període de tres anys. A l’efecte de la present resolució, s’entendrà per «única empresa» la definició establida en l’apartat 2 de l’article 2 del Reglament (UE) 2023/2831 a les ajudes *de minimis*.

L'import total de l'ajuda de l'IVACE en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos públics o privats, supere el cost de l'activitat subvencionada.

*6. Òrgan gestor*

Correspondrà a l'Àrea d'Instituts Tecnològics i CEEI de l'IVACE la gestió, verificació i control de la present ajuda, així com la comprovació de la realització de l'activitat subvencionada i el cost d'esta corresponent a l'exercici 2024.

*7. Obligacions de REDIT*

Constitueixen obligacions essencials de REDIT utilitzar la subvenció per a desenvolupar durant l'exercici 2024 les activitats previstes en el resolc tercer, acreditar-ne la realització davant l'IVACE i complir les condicions i la resta d'obligacions establides en aquesta resolució en la forma descrita a continuació:

a) Realització de les activitats:

REDIT haurà de realitzar les activitats objecte de la subvenció de manera que es complisca la finalitat prevista en aquesta resolució.  El termini d'execució de les activitats abastarà l'exercici 2024 íntegrament, sense perjudici del que s'ha indicat per a la realització de l'auditoria en l'apartat 4 d'aquesta resolució.

La realització de les despeses que comporten les activitats haurà de respectar en tot cas les prescripcions contingudes en l'article 31 de la Llei 38/2003, general de subvencions, entre aquestes la de la petició de tres ofertes prèviament a la contracció de les despeses a partir dels llindars econòmics que s'hi preveuen.

REDIT haurà de mantindre amb l'IVACE les reunions que segons el parer d'aquesta entitat resulten necessàries per al seguiment del desenvolupament de les activitats subvencionades i la seua adequació a les condicions previstes en aquesta resolució.

b) Justificació de la realització de les activitats:

REDIT haurà d'acreditar la realització de les activitats subvencionades presentant davant l'IVACE, de manera telemàtica a través de la pàgina web de l'IVACE, la documentació que s'indica a continuació en la data límit de 17 de febrer de 2025:

– Una memòria d'actuació justificativa de les activitats realitzades i dels resultats obtinguts.

– Una memòria econòmica abreujada justificativa del cost de les activitats realitzades, que contindrà una relació detallada de les despeses incorregudes per a la realització de l'activitat subvencionada. Els documents originals acreditatius de la despesa i del pagament quedaran en poder de REDIT, a la disposició dels òrgans de comprovació i control, i aquest haurà d'indicar el lloc de custòdia i depòsit de la documentació original.

– Un informe de l'empresa auditora que audita els comptes anuals de REDIT amb el contingut que assenyala l'Ordre EHA/1434/2007, de 17 de març, segons el model d'informe que figura en l'apartat final de l'ordre esmentada.

– La documentació referida a 2023 que s'indica a continuació, validada per l'empresa auditora dels comptes anuals de l'entitat beneficiària, seguint els models disponibles en la web de l'IVACE:

• Balanç i Compte de pèrdues i guanys desagregada per activitats d'utilitat econòmica i no econòmica.

• Certificació de separació d'ingressos i despeses per activitats

A l'efecte de justificació, es considerarà que la despesa subvencionada s'ha realitzat sempre que haja sigut totalment pagada entre l'1 de gener de 2024 i la data límit de justificació.

En tot cas la justificació de l'ajuda es realitzarà en la forma detallada en les Instruccions de justificació que s'adjunten com a annex a la present resolució.

c) A més de les que deriven d'aquesta resolució, seran altres obligacions les indicades a continuació:

c.1) Executar un pla de difusió de les activitats subvencionades; en aquest sentit, s'hauran de justificar documentalment a l'IVACE totes les accions de comunicació previstes en les seues diferents fases de desenvolupament, inclosa la difusió dels resultats en suports físics o electrònics. Dins del pla de difusió dels resultats de les activitats subvencionades s'haurà de crear un accés públic a través de la pàgina web de l'entitat beneficiària on es puga accedir als resultats detallats d'aquestes.

c.2) Inserir en el material divulgatiu relacionat amb la difusió de les activitats el logotip de l'IVACE disponible en <http://www.ivace.es>.

c.3) Complir amb les seues obligacions fiscals i amb la Seguretat Social de manera que quede acreditada aquesta circumstància no sols en el moment previ a la concessió de la subvenció sinó també en el de reconeixement de l'obligació amb l'entitat beneficiària per part de l'IVACE, en els termes establits en la normativa vigent en la matèria.

c.4) Conservar els documents justificatius de les despeses corresponents a l'activitat subvencionada durant un període mínim de cinc anys.

c.5) Distingir amb claredat entre les activitats econòmiques realitzades i les activitats de caràcter no econòmic, separant clarament el finançament d'aquestes i imputant els costos correctament a una activitat o l'altra.

c.6) Disposar de llibres comptables i registres diligenciats i altres documents degudament auditats en els termes exigits per la legislació mercantil, així com els estats comptables.

c.7) Actualitzar qualsevol documentació presentada que haja patit alguna modificació.

c.8) Respondre de la veracitat dels documents aportats.

c.9) Comunicar altres ajudes públiques o privades que haja obtingut o sol·licitat per als costos subvencionats en aquesta resolució.

c.10) Complir les obligacions de publicitat activa recollides en el capítol II del títol I de la Llei 19/2013, de 9 de desembre.

Aquesta publicitat es realitzarà a través de la pàgina web de l'entitat, o bé a través de la plataforma TEP – Transparència Entitats Privades, de GVA Oberta, a la qual es pot accedir en gvaoberta.gva.es/tep. Aquesta informació s'haurà de publicar a partir de l'any següent a aquell en el qual s'hagen superat els llindars establits, i haurà de mantindre's publicada durant almenys quatre anys naturals.

REDIT està obligada a subministrar a IVACE, previ requeriment, tota la informació que siga necessària per al compliment per aquesta de les obligacions previstes en la llei de transparència, en el termini de 15 dies hàbils des del requeriment.

c.11) En relació amb les activitats previstes en l'apartat 3 de la present resolució, l'entitat beneficiària haurà de reinvertir, si escau, qualsevol benefici generat per elles en activitats primàries dels centres tecnològics.

*8. Pagament de la subvenció*

El pagament de la subvenció concedida es realitzarà una vegada presentada davant l'IVACE la documentació justificativa de les activitats subvencionades i després de la seua comprovació per l'IVACE. No obstant això, de conformitat amb el que es preveu en l'article 44.5 de la Llei 8/2023, de 27 de desembre, de pressupostos de la Generalitat per a l'exercici 2024 i, després de la sol·licitud prèvia de la beneficiària, l'IVACE podrà procedir al pagament anticipat de l'ajuda, sense que siga necessària la presentació de garantia, per tractar-se d'activitats vinculades a la innovació, conforme al que es disposa en l'article 171.5.f) de la Llei 1/2015, de 6 de febrer, d'hisenda pública, del sector públic instrumental i de subvencions.

*9. Control i verificació*

Tant l'entitat beneficiària com aquelles altres persones o entitats relacionades amb l'objecte de la subvenció hauran de sotmetre's a les actuacions de comprovació, verificació i control financer de l'activitat subvencionada efectuades tant per l'IVACE com per qualsevol òrgan de la Generalitat, i facilitar en tot moment aquella informació que se sol·licite en l'exercici d'aquestes actuacions, i, especialment, posar a disposició la totalitat de documents necessaris per a una pista d'auditoria adequada.

Les verificacions abordaran aspectes administratius, financers, tècnics i físics, d'acord amb el Pla de control aprovat a aquest efecte per la Direcció General de l'IVACE.

L'entitat beneficiària haurà de mantindre un comportament antifrau i col·laborar amb qualsevol altra administració per evitar comportaments fraudulents en la societat. En cas que qualsevol persona tinguera coneixement de fets que van poder ser constitutius de frau o irregularitat relacionats amb les ajudes previstes en aquesta resolució podrà comunicar-ho a través del canal habilitat a aquest efecte per l'Oficina Nacional de Coordinació Antifrau en l'adreça web:

<https://www.igae.pap.hacienda.gob.es/sitios/igae/es-es/snca/paginas/inicio.aspx>, i de la bústia Control Antifrau del portal de l'IVACE: [http://www.ivace.es](http://www.ivace.es/).

*10. Minoració i revocació de l'ajuda. Reintegrament*

L'incompliment per l'entitat beneficiària de qualsevol de les obligacions establides en aquesta resolució podrà donar lloc a la minoració o la revocació de la subvenció d'acord amb les circumstàncies ocorregudes i una valoració d'aquestes, i se'n delega en la Direcció General de l'IVACE la resolució. En el cas que la subvenció haja sigut ja pagada, l'entitat beneficiària haurà de procedir al reintegrament de la quantitat percebuda juntament amb els interessos de demora des del moment del pagament de la subvenció en la forma prevista en la legislació sobre subvencions.

La presentació extemporània de la justificació, sense que se n'haguera sol·licitat i concedit una pròrroga expressa i dins del termini establit, donarà lloc a la incoació d'un procediment per a deixar sense efecte l'acte de concessió de la subvenció. En tot cas, es garantirà el dret de l'audiència de l'interessat.

El falsejament o l'ocultació de dades i documents, ja que afecten substancialment la concessió i el lliurament de fons públics, donarà lloc a l'exigència de responsabilitats tant en l'ordre administratiu com en el jurisdiccional competent.

*11. Resolució d'incidències*

Es delega en la persona titular de l'Àrea d'Instituts Tecnològics i CEEI de l'IVACE la resolució de les incidències que es produïsquen, excepte les resolucions relatives a les possibles minoracions o revocacions de la subvenció concedida que es deleguen en la Direcció General de l'IVACE.

*12. Compatibilitat de les ajudes*

L'ajuda concedida serà compatible amb altres subvencions, ajudes, ingressos o recursos procedents de qualssevol administracions o ens públics o privats nacionals, de la Unió Europea o d'organismes internacionals, i concedits per a la mateixa finalitat prevista en la present resolució. Aquesta compatibilitat estarà condicionada al fet que l'import de les ajudes, aïlladament o en concurrència amb unes altres, no supere el cost de l'activitat subvencionada; tot això, de conformitat amb l'article 65.3.c del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, i l'article 168.1.A, apartat c, de la Llei 1/2015, de 6 de febrer, de la Generalitat, d'hisenda, del sector públic instrumental i de subvencions.

Les ajudes previstes en l’activitat 3.3 podran acumular-se amb les ajudes *de minimis*  concedides d’acord amb el Reglament (UE) 2023/2832, de la Comissió, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  concedides a empreses que presten servicis d’interés econòmic general (DO L, 2023/2831, de 15.12.2023).

Si l’acumulació té lloc amb ajudes *de minimis*  subjectes al Reglament (UE) núm. 1408/2013, de la Comissió, de 25 d’abril de 2012, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  en el sector agrícola (DO L 352, de 24.12.2013), i al Reglament (UE) núm. 717/2014, de la Comissió, de 27 de juny de 2014, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  en el sector de la pesca i de l’aqüicultura (DO L 190, de 28.06.2014), podran acumular-se estes ajudes, sempre que es respecte el límit màxim que establix l’article 3, apartat 2 del Reglament (UE) 2023/2831 a les ajudes *de minimis*.

Les ajudes previstes en l’activitat 3.3 podran acumular-se amb ajudes d’estat, sempre que es respecten els límits màxims següents:

a) Les ajudes *de minimis*  podran acumular-se amb ajudes estatals en relació amb els mateixos gastos subvencionables o amb ajudes estatals per a la mateixa mesura de finançament de risc, si esta acumulació no excedix la intensitat d’ajuda o l’import d’ajudes superior corresponent fixat en les circumstàncies concretes de cada cas per un reglament d’exempció per categories o una decisió adoptats per la Comissió.

b) Les ajudes *de minimis*  que no es concedisquen per a costos subvencionables específics, ni puguen atribuir-se a costos subvencionables específics podran acumular-se amb altres ajudes estatals concedides en virtut d’un reglament d’exempció per categories o d’una decisió adoptats per la Comissió.

*13. Règim jurídic aplicable*

Aquestes subvencions es regiran, a més de fer-ho pel que es disposa en aquesta resolució, per la Llei 38/2003, de 17 de novembre, general de subvencions, i pel Reglament de l'esmentada llei, aprovat pel Reial decret 887/2006, de 21 de juliol, així com pel que es disposa en la Llei 1/2015, de 6 de febrer, de la Generalitat, d'hisenda pública, del sector públic empresarial i de subvencions, i per les altres normes de dret administratiu que hi siguen aplicables.

*14. Tractament de dades de caràcter personal*

1. L'acceptació d'aquesta ajuda comportarà el tractament de dades de caràcter personal de les persones sol·licitants per part de l'IVACE, que serà el responsable del tractament, el qual es realitzarà amb l'exclusiva finalitat de gestionar l'ajuda d'acord amb el que s'estableix en aquesta resolució, en la Llei 38/2003, de 17 de novembre, general de subvencions, i la seua normativa de desenvolupament, i, supletòriament, en la Llei 39/2015, d'1 d'octubre, del procediment administratiu comú de les administracions públiques.

2. Les dades personals recollides procediran de la documentació presentada per l'entitat interessada o pel seu representant, i en l'adreça web següent es podrà accedir al Registre d'Activitats de Tractament:

<http://cindi.gva.es/documents/718175631/108337094/RATGEN004.pdf>

3. Les persones a què fa referència aquesta resolució tenen els drets següents:

a) A sol·licitar l'accés a les seues dades personals, a la rectificació o supressió d'aquestes, a la limitació del seu tractament o l'oposició a aquest; per a exercitar els drets, haurà de presentar un escrit davant la Sotssecretaria de la Conselleria d'Economia Sostenible, Sectors Productius, Comerç i Treball. Haurà d'especificar quin d'aquests drets sol·licita que siga satisfet i, si no autoritza l'obtenció de dades d'identitat de la persona sol·licitant o, si escau, del o la representant legal, haurà d'aportar la corresponent documentació acreditativa de la identitat i representació. També podrà exercitar els seus drets de manera telemàtica a través de l'enllaç següent: <http://www.gva.es/es/proc19970>

b) Reclamació davant l'Agència Espanyola de Protecció de Dades.

Si les persones interessades entenen que s'han vist perjudicades pel tractament o en l'exercici dels seus drets, poden presentar una reclamació davant l'Agència Espanyola de Protecció de Dades a través de la seu electrònica, accessible a través de la pàgina web <https://www.aepd.es/>

c) Delegat o delegada de protecció de dades.

En tot cas, les persones sol·licitants podran contactar amb el delegat o delegada de protecció de dades de la Generalitat Valenciana a través de:

Adreça electrònica: bke@rct.sy.

Adreça postal: passeig de l'Albereda, 16 - 46083 València.

d) Més informació de protecció de dades:

<https://www.gva.es/downloads/publicados/PR/TEXTO_INFORMACION_ADICIONAL.pdf>

*15. Verificació de dades*

1. D'acord amb el que s'estableix en la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals, i en l'article 4 de la Llei 40/2015, d'1 d'octubre, de règim jurídic del sector públic, l'òrgan gestor podrà verificar aquelles dades manifestades per les persones interessades amb la finalitat de comprovar-ne l'exactitud.

2. La potestat de verificació inclou verificar la identitat de la persona sol·licitant o, si escau, del seu representant legal i consultar les següents dades, que consten en la Base de dades nacional de subvencions (BDNS): les subvencions i ajudes que li han sigut concedides, incloses aquelles a les quals se'ls aplica la regla *de minimis*, i que la persona sol·licitant no està inhabilitada per a percebre subvencions.

*16. Comunicació de l'ajuda a la Comissió Europea*

El finançament de les activitats incloses en els punts 3.1 i 3.2 del resolc tercer no es considera ajuda d'estat en virtut de l'article 3 del Decret 128/2017, de 29 de setembre, del Consell, pel qual es regula el procediment de notificació i comunicació a la Unió Europea dels projectes de la Generalitat, dirigits a establir, concedir o modificar ajudes públiques, i no requereix notificació prèvia per no reunir els requisits de l'article 107 del Tractat de Funcionament de la Unió Europea, en concret, per tractar-se d'ajudes que no suposen un avantatge per a una determinada empresa, atés que van dirigides a activitats d’R+D, difusió i transferència dels resultats de l'R+D de caràcter independent desenvolupada pels centres que ostenten la consideració d'organismes d'investigació de la Comunitat Valenciana.

REDIT no realitza activitat econòmica en relació amb les activitats assenyalades en el paràgraf anterior, ni ingressa cap compensació econòmica per estes.

El finançament de l'activitat inclosa en el punt 3.3 del resolc tercer se subjectarà al Reglament (UE) 2023/2831 de la Comissió, de 13 de desembre de 2023, relatiu a l'aplicació dels articles 107 i 108 del Tractat de Funcionament de la Unió Europea a les ajudes *de minimis*  (Do L de 15.12.2023) i les seues modificacions.

*17. Efectes*

La present resolució produirà efectes a partir de l'endemà de la seua notificació a l'entitat beneficiària.

Contra aquesta resolució, que esgota la via administrativa, es podrà interposar un recurs potestatiu de reposició davant la Presidència de l'IVACE en el termini d'un mes a comptar des de l'endemà de la seua publicació, o bé directament un recurs contenciós administratiu davant els jutjats del contenciòs administratiu del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa.

ANNEX I

*INSTRUCCIONS DE JUSTIFICACIÓ*

1. Consideracions generals

2. Procediment de justificació

2.1 Consideracions sobre els costos subvencionables

2.2 Consideracions sobre el pagament dels costos subvencionables

2.3 Documentació que cal presentar

2.4 Indicacions per a la presentació de la documentació

3. Plantilles de documents per a la justificació

*1. Consideracions generals*

– En la data límit indicada en la resolució de l’ajuda, REDIT presentarà la documentació acreditativa de la correcta justificació econòmica i tècnica de les activitats subvencionades, tal com s’indica en el resolc 7.

No s’acceptarà cap ajornament d’esta data, llevat que s’haja sol·licitat amb anterioritat, hi haja causes prou justificades i haja sigut aprovat per l’IVACE. Si en el curs de l’anàlisi de la documentació presentada es detecta que està incompleta, no és l’adequada, o incomplix algun dels requisits establits en estes instruccions o en la resta de normativa aplicable, l’IVACE podrà deixar sense efecte, totalment o parcialment, l’ajuda concedida.

– La justificació de la subvenció es durà a terme mitjançant l’aportació d’una única liquidació, que podrà presentar-se en qualsevol moment després de la seua finalització i fins a la data límit determinada en la resolució de l’ajuda.

– En cas de renúncia total o parcial a l’ajuda concedida, cal remetre a l’IVACE un escrit explicant les raons d’esta renúncia i reintegrar l’import corresponent a esta que haja sigut anticipat amb els interessos de demora generats des de la data de pagament de l’acompte, i calculats conforme a l’article 30.2 de la Llei 38/2003, de 17 de novembre, general de subvencions, sobre la base de l’interés legal dels diners.

*2. Procediment de justificació*

2.1 Consideracions sobre els costos subvencionables

Els gastos subvencionables hauran de correspondre de manera indubtable a les activitats subvencionades.

Recursos humans (personal propi)

– La imputació dels gastos en recursos humans es realitzarà en funció de les hores de dedicació a les activitats subvencionades. La imputació podria arribar a la totalitat dels costos incorreguts si la dedicació de la persona ocupada a les activitats subvencionades fora completa durant tot el període elegible. Si la imputació és parcial, esta es farà en funció de la dedicació horària a les activitats subvencionades respecte al total anual d’hores treballades (jornada anual).

– La fórmula de càlcul del cost-hora haurà de ser la que s’expressa a continuació:

Cost hora = (X + Y) / H:

• X = retribucions satisfetes a la persona ocupada en l’exercici, d’acord amb el que s’haja declarat en el model 190 o, en cas que l’exercici no estiga finalitzat, d’acord amb les nòmines imputades. Es llevaran d’este import aquelles indemnitzacions per acomiadament o suspensió del contracte i els epígrafs de les nòmines corresponents a conceptes la meritació dels quals no corresponga a l’exercici 2023 (retards, actualitzacions IPC, pagues extres d’altres anys, pagues de benefici de períodes no elegibles...). Els costos dels viatges, indemnitzacions o dietes no tenen naturalesa de gastos de personal.

•  Y = quota patronal anual satisfeta a la Seguretat Social per eixa persona ocupada durant l’exercici. Esta es calcularà atenent el sumatori de la base de cotització expressada en el model RNT (Relació nominal de treballadors), multiplicada pel coeficient final resultant de l’aportació de REDIT a la Seguretat Social per eixa persona ocupada. Si procedira, el càlcul haurà de tindre en compte els imports llevats en el càlcul de X.

•  H = còmput anual de la jornada de la persona ocupada.

S’entén este còmput anual com les hores de treball efectiu. Es llevarà d’este valor el corresponent a les hores de baixa per malaltia, maternitat, paternitat o altres situacions especials de la persona ocupada. No es podran imputar a les activitats subvencionades les hores corresponents als períodes de baixa.

– REDIT comptarà amb un sistema de control que arreplegue per a cada persona imputada a les activitats subvencionades no només la dedicació horària a estes, sinó també a la resta de les activitats en les quals haja participat.

Per a la resta de conceptes de gasto

– S’acceptaran els gastos vinculats a les activitats subvencionades que tinguen com a suport documental factures o document probatori equivalent que complisquen el que es disposa en el Reial decret 1619/2012, de 30 de novembre, i altra normativa vigent.

– No tindrà consideració de gasto elegible l’activitat que es realitze amb proveïdors que siguen «empreses vinculades» a REDIT.

– REDIT haurà de disposar, per a la seua presentació a l’IVACE, si este així li ho sol·licita, una còpia de l’informe, pla o estudi emés pel proveïdor en relació amb els treballs facturats, que haurà d’anar datat i firmat per este. No serà necessari disposar d’este informe, pla o estudi en el cas de gastos que, per la seua condició, no necessiten més comprovació que la factura del gasto realitzat.

– En cas d’imputar impostos indirectes no recuperables, s’haurà de justificar esta imputació i acreditar-la convenientment mitjançant un escrit d’acceptació per part de l’organisme recaptador o documentació equivalent.

2.2 Consideracions sobre el pagament dels costos subvencionables

– A l’efecte de justificació, es considerarà que el gasto subvencionat s’ha efectuat sempre que haja sigut totalment pagat amb anterioritat a la finalització del termini de justificació indicat en la resolució de concessió.

– Els pagaments només seran vàlids si estan realitzats a través d’una entitat financera i es disposa d’extracte bancari que acredite l’eixida efectiva dels fons juntament amb còpia de la transferència o del xec nominatiu que acredite, en tots dos casos, que la destinatària és l’empresa proveïdora de la factura. La còpia de la transferència podrà ser individualitzada o en conjunt amb d’altres sempre que es mantinga la traçabilitat d’esta. Són admissibles els documents de pagament emesos per banca en línia. Així mateix, serà vàlid el pagament mitjançant confirming si es disposa de traçabilitat del pagament i sempre dins del termini de justificació.

– Per a aquells pagaments que es realitzen amb moneda estrangera, l’import que impute a la subvenció haurà de tindre en compte el tipus de canvi aplicable el dia del pagament de la factura, no el de la data d’emissió d’esta. Així mateix, no es considerarà elegible l’IVA intracomunitari ni les comissions bancàries associades.

– En cas que l’orde de transferència i/o l’apunt de l’extracte bancari siguen globals i, per tant, estiguen referits a diversos justificants de gasto, relacionats o no amb les activitats subvencionades, REDIT haurà de disposar d’informació en la qual aparega la persona o l’entitat destinatària, la identificació del justificant del gasto (el número de la factura o el concepte d’esta) i l’import pagat.

– Els ajornaments en els pagaments que hagen concedit, si és el cas, la Seguretat Social, la Hisenda estatal o la Hisenda autonòmica a REDIT, no donaran lloc a pròrroga dels terminis que ha establit l’IVACE en les presents instruccions per a la justificació de les ajudes.

2.3 Documentació que cal presentar

A continuació, es detallen tots els documents que hauran de presentar-se com a justificació de la subvenció concedida. A fi de facilitar-ne la preparació, l’IVACE proporciona les plantilles o els models que es relacionen en el punt 3 de les presents instruccions de justificació i que poden obtindre’s a través de la seua pàgina web: [www.ivace.es](https://www.ivace.es/index.php/val/).

Els documents que es detallen a continuació hauran de presentar-se degudament firmats i segellats per la representació legal de REDIT. La data màxima per a la presentació de la documentació és el 17 de febrer de 2025.

2.3.1. Memòria tècnica justificativa amb el detall de les activitats executades, objectius i resultats obtinguts.

2.3.2. Memòria econòmica abreujada justificativa del cost de les activitats executades, que haurà de contindre una relació detallada dels gastos incorreguts per a l’execució de l’activitat subvencionada. Els documents originals acreditatius del gasto i del pagament quedaran en poder de REDIT, a la disposició dels òrgans de comprovació i control.

2.3.3. Un informe de l’empresa auditora que audita els comptes anuals de REDIT amb el contingut que assenyala l’Orde EHA/1434/2007, de 17 de març, segons el model d’informe que figura en l’apartat final de l’orde esmentada.

2.3.4. Pla de difusió de les activitats subvencionades i acreditació del compliment de les obligacions en matèria de publicitat activa.

2.3.5. Balanç i compte de pèrdues i guanys desagregat per activitats d’utilitat econòmica i no econòmica, certificat de separació d’ingressos i gastos per activitats (referits a l’últim exercici tancat i validats per l’empresa auditora dels comptes anuals de REDIT).

2.3.6. Declaració sobre altres ajudes d’estat i altres ajudes deminimis per als mateixos costos subvencionables.

2.4 Indicacions per a la presentació de la documentació

– Tota la documentació relacionada en el punt anterior haurà de presentar-se, a través de la plataforma telemàtica, segellada i firmada per la representació legal de REDIT.

– Per a la presentació de la documentació s’accedirà a la seu electrònica de la Generalitat a través de l’enllaç «Sol·licitud de pagament i aportació de documentació», i es visualitzarà la pantalla següent:

![](https://dogv.gva.es/publicaciones/imagesSF/2024/10/24/1213181/14_1730288931430_3833549414223859452_imagen.png)

– Una vegada s’accedisca al tràmit, els passos per a tramitar l’expedient són els següents:

• Pas 1. «Heu de saber». Informació relativa al tràmit.

• Pas 2. «Ompliu». En este apartat s’haurà d’omplir el model de sol·licitud de pagament i declaració responsable.

• Pas 3. «Annexeu». S’adjuntarà la relació de gastos i pagaments generada mitjançant l’aplicació informàtica «Justific@» i firmada per l’empresa auditora. L’aplicació informàtica «Justific@» permet omplir les dades econòmiques requerides per a la justificació de la subvenció, validar-les i generar un document PDF per a presentar-lo. Si és el cas, en este punt s’indicarà el percentatge d’altres ajudes rebudes per als mateixos costos imputats.

• Pas 4. «Registreu». En esta pantalla es mostra una relació dels documents que seran tramitats. Polsant sobre el botó «Registreu», quedarà registrada i serà remesa a l’expedient creat en l’IVACE.

• Pas 5. «Guardeu». En este moment, el beneficiari haurà de guardar el justificant de presentació de la documentació registrada per a assegurar-se de la seua correcta tramitació.

– El registre de la documentació s’haurà de presentar mitjançant certificat electrònic de persona jurídica de REDIT, o certificat electrònic de la persona física que ostente poder de representació de REDIT en vigor i que esta autorització conste en el Registre de representants de l’ACCV. En el cas de representants mancomunats, s’haurà d’aportar una autorització de la resta d’administradors mancomunats necessaris, que no han realitzat el tràmit telemàtic amb la seua firma.

3. Plantilles de documents per a la justificació

Les plantilles o els models que s’indiquen a continuació poden obtindre’s a través de la pàgina web de l’IVACE: [www.ivace.es](https://www.ivace.es/index.php/val/)

– Sol·licitud d’acompte.

– Balanç i compte de pèrdues i guanys.

– Certificat d’imputació de costos indirectes.

– Certificat de separació d’ingressos i gastos per activitats.

– Procediment de separació entre activitats econòmiques i activitats no econòmiques.

  

Alacant, 11 d'octubre de 2024

Nuria Montes de Diego

Presidenta de l'IVACE